**სტუ-ს სამართლისა და საერთაშორისო ურთიერთობების ფაკულტეტის**

**სამართლის კლინიკის**

**დებულება**

**მუხლი 1. სტატუსი**

1. წინამდებარე დებულება განსაზღვრავს სტუ-ს სამართლისა და საერთაშორისო ურთიერთობების ფაკულტეტის სამართლის კლინიკის სტატუსსა და ფუნქციებს;
2. სტუ-ს სამართლისა და საერთაშორისო ურთიერთობების ფაკულტეტის სამართლის კლინიკა (შემდგომში „კლინიკა“) წარმოადგენს სტუ-ს სამართლისა და საერთაშორისო ურთიერთობების ფაკულტეტის სასწავლო საგანმანათლებლო სტრუქტურულ ერთეულს, რომელიც ფაკულტეტზე რეალიზებული სამართალმცოდნეობის საბაკალავრო და სამაგისტრო პროგრამის ფარგლებში პროფესიული პრაქტიკის სილაბუსით განსაზღვრული სასწავლო პრაქტიკის კომპონენტის ათვისებას უზრუნვეყოფს;
3. კლინიკა, ამ  დებულებით, სამართალმცოდნეობის აკადემიური საბაკალავრო და სამაგისტრო პროგრამით გათვალისწინებული   პროგრამისა და შესაბამისი სილაბუსების საფუძველზე  უზრუნვეყოფს სასწავლო პრაქტიკული კურსის რეალიზაციას, რაც თავის მხრივ ორიენტირებულია გამოუმუშავოს ფაკულტეტის სტუდენტებს პრაქტიკული საქმიანობის სათანადო პროფესიული უნარ-ჩვევები;
4. სამართლის კლინიკა წარმოადგენს სტუ-ს სამართლისა და საერთაშორისო ურთიერთობების ფაკულტეტის სტრუქტურულ ერთეულს;

**მუხლი 2. ფუნქციები**

1.კლინიკა უზრუნველყოფს სამართალმცოდნეობის საბაკალავრო და სამაგისტრო აკადემიური საგანმანათლებლო პროგრამით გათვალისწინებული პროფესიული (სასწავლო და საწარმოო) პრაქტიკის კურსის სასწავლო კომპონენტის სამართალმცოდნეობის საბაკალავრო მერვე სემესტრისა და სამაგისტრო პროგრამის სტუდენტების მიერ რეალიზაციას;
2.სამართლის კლინიკა ხელს უწყობს სტუდენტის მიერ მიღებული თეორიული ცოდნის განმტკიცებასა და ცოდნის პრაქტიკაში გამოყენების უნარის განვითარებას, სტუდენტის მიერ პროფესიული უნარ-ჩვევების გამომუშავებას და აკადემიურ გარემოში შეძენილი კომპეტენციების (ცოდნისა და უნარების)  რეალურ ან/და იმიტირებულ ცხოვრებაში გამოცდას. არჩეული სპეციალობის თეორიული და პრაქტიკული ცოდნის გაღრმავებასა და განმტკიცებას და მის გამოყენებას კონკრეტული პრაქტიკული ამოცანების გადასაწყვეტად; სტუდენტის მზაობის შემოწმებას დამოუკიდებელი მუშაობისათვის თანამედროვე მოთხოვნების პირობებში.

**მუხლი 3. მიზანი**

კლინიკური სწავლება მიზნად ისახავს სტუდენტში შემდეგი სილაბუსით გათვალისწინებული ზოგადი და პროფესიული კომპეტენციების, ასევე კონკრეტული უნარების განვითარებას:

ა)პროფესიული საქმიანობისას ოპერატიული ინფორმაციის მოძიება, პირველადი მონაცემების ინტერპრეტაცია, შეფასება, დამუშავება და შენახვა (ფიქსაცია);
ბ)  თეორიული ცოდნის პროფესიულ (რეალურ ან იმიტირებულ) კონტექსტში გამოყენება;
გ) სამართლებრივი დებულებებისა და დოკუმენტების შემუშავება;
დ)სხვადასხვა წყაროდან ინფორმაციის მოძიება, დამუშავება და ანალიზი სამართლებრივი პრობლემების გადაწყვეტის მიზნით, ფაქტობრივი მოცემულობის სამართლებრივი შეფასება (კვალიფიკაცია);
ე)საზოგადოების სოციალურად  დაუცველი ფენების წარმომადგენელთა იურიდიული კონსულტირებისა და იურიდიული მომსახურების გზით ამ პუნქტის ზემოაღნიშნული ქვეპუნქტებით განსაზღვრული უნარების პრაქტიკული აპრობაცია, კომუნიკაციის უნარის განვითარება.

**მუხლი 4. საქმიანობის სფერო და წესი**

4.1.სასწავლო პრაქტიკის განხორციელების პროცესი მოიცავს შემდეგ ეტაპებს:

ა)მოსამზადებელი შეხვედრა; სტუდენტის ინფორმირება პრაქტიკის ხელმძღვანელის მიერ და სილაბუსის შინაარსის გაცნობა, იმიტირებული პროცესების დაგეგმვა;
სამუშაო პროცესში ჩართვა და ყოველდღიური ჩანაწერების წარმოება;

ბ)სილაბუსის შესაბამისად დაგეგმილი აქტივოვების განხორციელება;
გ)სტუდენტის კონსულტირება პრაქტიკის ხელმძღვანელის მიერ;
დ) პრაქტიკის შუალედური მიმოხილვა/შეფასება პრაქტიკის ხელმძღვანელის მიერ;

ე) პრაქტიკის ანგარიშის მომზადება;

ვ) პრაქტიკის საბოლოო შეფასება

4.2. კლინიკური სწავლების აქტივობები შეიძლება იყოს:

ა)საქართველოს კანონმდებლობის კოდიფიკაციისა და სისტემატიზაციის სამუშაოები;
ბ)იმიტირებული პროცესების მოწყობა და მასში სტუდენტების ჩართვა მიმართულებების მიხედვით;
გ)იმიტირებული პროცესების შედეგებზე დისკუსიების მოწყობა, პროცესის შედეგების განხილვა; სტუდენტების მიერ პროცესის მონაწილეთა (მოსარჩელის, მოპასუხის, დაცვის მხარის, ბრალდების მხარის) დამათი წარმომადგენლების პოზიციების გაანალიზება და შეფასება (წერილობით და ზეპირად); განსახილველ დავაზე გადაწყვეტილების პროექტის შედგენა(წერილობით);

დ) სტუდენტები სამართლის კლინიკის ფარგლებში შეისწავიან სამართლის კლინიკის პროგრამით განსაზღვრულ პრაქტიკულ კურსებს, რაც საშუალებას მისცემს მათ ჩამოიყალიბონ პროფესიული უნარ-ჩვევები.
ე) სასამართლო პროცესებზე სტუდენტების დასწრება;
ვ) სისხლის სამოქალაქო და ადმინისტრაციული  წარმოების იმიტირებული პროცესები;
ზ) გამოვლენილი ადამიანის უფლებათა დარღვევის კონკრეტულ ფაქტებზე სახალხო დამცველის აპარატში შუამდგომლობის შეტანა “სახალხო დამცველის შესახებ” საქართველოს ორგანული კანონის შესაბამისად;
თ)პრაქტიკის ხელმძღვანელობის მიერ სტუდენტის მიერ გაწეული საქმიანობის შეფასება;
ი)სოციალურად დაუცველი ფენების წარმომადგენლებისათვის უფასო იურიდიული კონსულტაციების ორგანიზება და გაწევა პრაქტიკის ხელმძღვანელის ან/და სილაბუსით გათვალისწინებული მოწვეული სპეციალისტის ზედამხედველობით;
კ)სოციალურად დაუცველი ფენების წარმომადგენლებისათვის უფასო იურიდიული მომსახურების გაწევა პრაქტიკის ხელმძღვანელის ან/და სილაბუსით გათვალისწინებული მოწვეული სპეციალისტის ზედამხედველობით (ორმაგი მოქალაქეობის მიღებისათვის საბუთების მომზადება; საჯარო რეესტრის ეროვნულ სააგენტოში უფლების რეგისტრაციასთან დაკავშირებული წარმოების დოკუმენტების მომზადება; სამოქალაქო-სამართლებრივი კონტრაქტების პროექტების მომზადება; ადმინისტრაციული საჩივრების შედგენა; ადმინისტრაციულ სამართალდარღვევებზე საჩივრების შედგენა; სარჩელებისა და შესაგებლების შედგენა სამოქალაქო, ადმინისტრაციულ დავებზე და სხვ.); ამ მიზნით: თითოეულ ფიზიკურ და იურიდიულ პირზე იხსნება რეესტრი (კლინიკის  მიერ დამტკიცებული ფორმის დაცვით);

4.4 სტუდენტები,  ერთად ადგენენ განცხადებებს, სასარჩელო, სააპელაციო, საკასაციო საჩივრებს, შესაგებლებს სასარჩელო, სააპელაციო, საკასაციო საჩივრებზე და სხვა პროცესუალურ (სამართლებრივ) დოკუმენტებს; სწავლობენ საქმის მასალებს და მოიპოვებენ მტკიცებულებებს;მონაწილეობას ღებულობენ სასამართლო და ადმინისტრაციულ წარმოების როცესებზე და როგორც წარმომადგენლები იცავენ მარწმუნებლის ინტერესებს.

**მუხლი 5. სილაბუსი**

სამართლის კლინიკა ფუნქციონირებს სამართალმცოდნეობის საბაკალავრო და სამაგისტრო აკადემიური პროგრამის შემდეგი სილაბუსებით:

ა)პროფესიული (სასწავლო/საწარმოო) პრაქტიკა საჯარო (კონსტიტუციურ და ადმინისტრაციულ) სამართალში.

ბ)პროფესიული (სასწავლო/საწარმოო) პრაქტიკა კერძო სამართალში;
გ)პროფესიული (სასწავლო/საწარმოო) პრაქტიკა სისხლის სამართალში;

**მუხლი 6. სტრუქტურა**

1.კლინიკას ხელმძღვანელობს სამართლისა და საერთაშორისო ურთიერთობის ფაკულტეტის მიერ შერჩეული იურისტი.

2.კლინიკაში საქმიანობას ახორციელებენ სამართლისა და საერთაშორისო ურთიერთობების ფაკულტეტის დეკანისა და სამართლის კლინიკის ხელმძღვანელის მიერ შერჩეული პირები;

3.კლინიკაში სამუშაოდ შეიძლება მოწვეულ იქნან პრაქტიკოსი სპეციალისტები.

**მუხლი 7. შეფასება**

1.სტუდენტის მიერ სასწავლო პრაქტიკული კომპონენტის ათვისების შეფასება ხდება კლინიკური სწავლების შედეგად მიღებული დარგობრივი და ზოგადი კომპეტენციების მიხედვით ერთიანი შეფასების 100-ქულიანი მრავალკომპონენტიანი სისტემის საფუძველზე;
2. კლინიკის მუშაობის შეფასება ხდება სამართლისა და საერთაშორისო ურთიერთობების ფაკულტეტის სამართლის კლინიკის მიერ შემუშავებული თვითშეფასების კრიტერიუმებით. სტუდენტებისა და აკადემიური პერსონალის გამოკითხვის გზით, ასევე კლინიკის მიერ გაცემული კონსულტაციების მიმღებ პირთა გამოკითხვით, რაც ხორციელდება კითხვარის შესაბამისად.

**მუხლი 8. ცვლილებებისა და დამატებების შეტანა**

დებულებაში ცვლილებები და დამატებები შედის სტუ-ს სამართლისა და საერთაშორისო ურთიერთობების ფაკულტეტის დეკანისა და სამართლის კლინიკის ხელმძღვანელის ერთობლივი გადაწყვეტილებით